Paistab, et  uus inkubaator töötab kenasti. Temperatuur püsib pidevalt stabiilne, samuti niiskus. Nüüd saan aru, kui ebasobiv koht on inkubaatori jaoks köök - nii kui süüa teen, hakkab niiskus inkubaatoris tõusma. Õnneks on see inkubaatoritäis viimane köögis kooruv partii, edaspidi paigutan inkubaatorid lauda juures peagi valmivasse ruumi. Hiljutisel läbivalgustamisel muutus mu tuju üsna heaks, 24 munast 21 annavad lootust tibu saada. Üks väljapraagitud munadest osutus mõranenuks. See ei üllatanud mind väga, kuna munade  inkubaatorisse asetamisel libises üks muna näppude vahelt ära ja kukkus vastu äärt. Silmaga nähtavat mõra ei olnud, ja kuna hetkel ei olnud sobivat lampi käepärats, ei hakanud seda läbi valgustama. Nüüd oli mõra selgesti näha, ja mingit arengut munas ei olnud. Peale selle mõraga maransimuna tuli välja praakida veel üks maransi ja üks järhöne muna, mis olid viljastamata. Ülejäänutest võin tibusid loota. Tore kingitus vahetult enne sõbrapäeva.